UREDBA KOMISIJE (EU) 2022/1346

оd 1. kolovoza 2022.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za 1,4-dimetilnaftalen, 8-hidroksikinolin, pinoksaden i valifenalat u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,

budući da:

(1) Maksimalne razine ostataka (MRO) za 1,4-dimetilnaftalen, 8-hidroksikinolin, pinoksaden i valifenalat utvrđene su u dijelu A Priloga III. Uredbi (EZ) br. 396/2005.

(2) Europska agencija za sigurnost hrane („Agencija”) Komisiji i državama članicama dostavila je za 1,4-dimetilnaftalen obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (2). Agencija je predložila da se izmijeni definicija ostatka za proizvode životinjskog podrijetla. Agencija je navela da bi utvrđivanje MRO-â za proizvode biljnog podrijetla na granici određivanja moglo biti neprimjereno jer se 1,4-dimetilnaftalen može prirodno pojaviti u biljnim proizvodima. Zaključila je da nisu dostupni dostatni podaci dobiveni praćenjem za biljne proizvode (osim krumpira) i određene informacije o krumpiru i proizvodima životinjskog podrijetla te da je potrebno da upravitelji rizikom izvrše daljnje razmatranje. Budući da nema rizika za potrošače, sve MRO-e trebalo bi utvrditi u Prilogu II. Uredbi (EZ) br. 396/2005. MRO-e za proizvode biljnog podrijetla (osim krumpira) trebalo bi utvrditi na temelju trenutačno dostupnih podataka dobivenih praćenjem. MRO-e za krumpir i proizvode životinjskog podrijetla trebalo bi utvrditi na razinama koje odredi Agencija. Svi će se navedeni MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(3) Agencija je Komisiji i državama članicama za 8-hidroksikinolin dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (3). Agencija je zaključila da je zbog nedostatka podataka procjena rizika za potrošače okvirna te je stoga predložila da se svi MRO-i utvrde ili zadrže na granici određivanja. Budući da nema rizika za potrošače, MRO-e bi trebalo utvrditi u Prilogu II. Uredbi (EZ) br. 396/2005.

(4) Agencija je Komisiji i državama članicama za pinoksaden dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (4). Predložila je da se izmijeni definicija ostatka. Preporučila je da se snize MRO-i za ječam, raž i pšenicu. Agencija je zaključila da u pogledu MRO-â za proizvode životinjskog podrijetla određene informacije nisu dostupne i da je potrebno da upravitelji rizikom izvrše daljnje razmatranje. MRO-i za proizvode životinjskog podrijetla preispitat će se, a pri preispitivanju će se u obzir uzeti informacije koje budu dostupne unutar dvije godine od objave ove Uredbe. Budući da nema rizika za potrošače, MRO-e bi trebalo utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija.

(5) Agencija je Komisiji i državama članicama za valifenalat dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (5). Predložila je da se izmijeni definicija ostatka za proizvode životinjskog podrijetla. Preporučila je da se snize MRO-i za crveni luk, ljutiku i patlidžan. Za ostale proizvode preporučila je da se povise ili zadrže postojeći MRO-i. Agencija je zaključila da u pogledu MRO-a za rajčicu određene informacije nisu dostupne i da je potrebno da upravitelji rizikom izvrše daljnje razmatranje. MRO za rajčicu preispitat će se, a pri preispitivanju će se u obzir uzeti informacije koje budu dostupne unutar dvije godine od objave ove Uredbe. Budući da nema rizika za potrošače, taj MRO trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija.

(6) Za proizvode za koje nije odobrena uporaba predmetnog sredstva za zaštitu bilja i za koje ne postoje uvozne tolerancije ili maksimalne razine ostataka iz Codexa (CXL) MRO-e bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena člankom 18. stavkom 1. točkom (b) Uredbe (EZ) br. 396/2005.

(7) Komisija je zatražila mišljenje referentnih laboratorija Europske unije za ostatke pesticida u vezi s potrebom prilagođavanja određenih granica određivanja. Za sve tvari obuhvaćene ovom Uredbom ti su laboratoriji predložili granice određivanja za svaki proizvod koje je moguće analitički postići.

(8) Izmjene MRO-â predložene u ovoj Uredbi temelje se na obrazloženim mišljenjima Agencije i u njima su uzeti u obzir čimbenici navedeni u članku 14. stavku 2. Uredbe (EZ) br. 396/2005 koji su relevantni za svaku tvar obuhvaćenu ovom Uredbom.

(9) Preko Svjetske trgovinske organizacije od trgovinskih partnera Unije zatraženo je mišljenje o novim MRO-ima te su njihove napomene uzete u obzir.

(10) Uredbu (EZ) br. 396/2005 trebalo bi stoga na odgovarajući način izmijeniti.

(11) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-â i za koje postoje informacije koje pokazuju da je zadržana visoka razina zaštite potrošača.

(12) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-â.

(13) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni u Uniji ili uvezeni u Uniju prije 22. veljače 2023.

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 22. veljače 2023.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 1. kolovoza 2022. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Europska agencija za sigurnost hrane; Reasoned Opinion on the review of the existing maximum residue levels for 1,4-dimethylnaphthalene according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za 1,4-dimetilnaftalen u skladu s člankom 12. Uredbe (EZ) br. 396/2005). EFSA Journal 2021.;19(5):6597.

(3) Europska agencija za sigurnost hrane; Reasoned opinion on the review of the existing maximum residue levels for 8-hydroxyquinoline according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za 8-hidroksikinolin u skladu s člankom 12. Uredbe (EZ) br. 396/2005). EFSA Journal 2021.;19(4):6566.

(4) Europska agencija za sigurnost hrane; Reasoned opinion on the review of the existing maximum residue levels for pinoxaden according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za pinoksaden u skladu s člankom 12. Uredbe (EZ) br. 396/2005). EFSA Journal 2021.;19(3):6503.

(5) Europska agencija za sigurnost hrane; Reasoned opinion on the review of the existing maximum residue levels for valifenalate according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za valifenalat u skladu s člankom 12. Uredbe (EZ) br. 396/2005). EFSA Journal 2021.;19(5):6591.